แรงซื้อหุ้นใหญ่หนุน SET ปิดเช้าเด้ง 10 จุด จับตาภาคบ่ายเสี่ยงพลิกลบ เหตุนลท.ลดความเสี่ยง
แรงซื้อหุ้นใหญ่หนุน SET ปิดเช้าเด้ง 10 จุด จับตาภาคบ่ายเสี่ยงพลิกลบ เหตุนลท.ลดความเสี่ยง โดยดัชนีช่วงเช้าปิดที่ระดับ 1,277.31 จุด บวก 10.17 จุด หรือ 0.80% มูลค่าการซื้อขาย 2.48 หมื่นล้านบาท
12 ต.ค. 2563

สื่อข่าวรายงานว่า ดัชนีช่วงเช้าปิดที่ระดับ 1,277.31 จุด บวก 10.17 จุด หรือ 0.80% มูลค่าการซื้อขาย 2.48 หมื่นล้านบาท 
10 หุ้นดันดัชนีเช้านี้

ด้าน นายมงคล พ่วงเภตรา ผู้ช่วยกรรมผู้จัดการ ฝ่ายกลยุทธ์การลงทุนหลักทรัพย์ บล.เคทีบี (ประเทศไทย) เปิดเผยว่า ตลาดหุ้นไทยปรับขึ้นดีกว่าที่คาด หลังมีแรงซื้อหุ้นขนาดใหญ่เข้ามาหลายตัว อย่างหุ้นในกลุ่มโรงไฟฟ้า และหุ้นบมจ.ปตท. (PTT) หลังในช่วง 2 สัปดาห์หุ้นเหล่านี้ที่เคยปรับลงก็เริ่มยืนขึ้นได้บ้าง เป็นสัญญาณเชิงบวกของตลาด ขานรับปัจจัยบวกจากภายนอกและภายในประเทศที่เริ่มมีความชัดเจนมากขึ้น
โดยปัจจัยบวกจากภายนอกประเทศ มาจากความคาดหวังเรื่องการทยอยเปิดประเทศ และงบเยียวยาเศรษฐกิจของสหรัฐฯ ทำให้นักลงทุนเริ่มเบนความสนใจจากสถานการณ์โควิด-19 ส่วนปัจจัยจากภายในประเทศ มาจากมาตรการกระตุ้นเศรษฐกิจของรัฐบาลที่เชื่อมโยงมาถึงตลาดหุ้นได้ รวมถึงการได้ผู้มาดำรงตำแหน่งรมว.คลังใหม่ ที่เข้ามาช่วยขับเคลื่อนเศรษฐกิจก็เป็นปัจจัยบวกโดยตรง ทำให้นักลงทุนกลับเข้ามาซื้อหุ้นอย่างคึกคัก
ทั้งนี้ ปัจจัยบวกที่เข้ามาทำให้ช่วยลดทอนความกังวลต่อประเด็นทางการเมืองในประเทศ ที่จะมีการชุมนุมทางการเมืองในวันที่ 14 ต.ค.นี้ ซึ่งยังเป็นสิ่งที่คาดเดาสถานการณ์ไม่ได้ เบื้องต้นประเมินว่าจะไม่มีเหตุการณ์รุนแรง ขณะที่การทยอยประกาศผลประกอบการไตรมาส 3/63 ของกลุ่มแบงก์ คาดว่าจะลดลงจากช่วงเดียวกันของปีก่อน แต่จะเพิ่มขึ้นจากไตรมาสก่อน  จากการตั้งสำรองที่คาดว่าจะลดลงจากไตรมาสก่อน แต่นักลงทุนส่วนใหญ่ยังคงรอดูความชัดเจนก่อนทำให้ยังไม่เห็นแรงซื้อเข้ามามากนัก
ส่วนแนวโน้มการซื้อขายช่วงบ่าย คาดว่าดัชนีจะอ่อนตัวลงเหลือเพียงบวก 1-2 จุด หรืออาจจะติดลบเล็กน้อย เพราะนักลงทุนอาจขายลดความเสี่ยงก่อนวันหยุดในวันพรุ่งนี้ (13 ต.ค.) โดยมองแนวรับที่ 1,265 และแนวต้านที่ 1,280 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
NER    มูลค่าการซื้อขาย  1,189.02 ล้านบาท  ปิดที่   4.24 บาท  เพิ่มขึ้น  0.36 บาท
CPF    มูลค่าการซื้อขาย  1,173.33 ล้านบาท  ปิดที่  26.75 บาท  ลดลง   0.75 บาท
PTT    มูลค่าการซื้อขาย  1,114.18 ล้านบาท  ปิดที่  34.25 บาท  เพิ่มขึ้น  1.00 บาท
STGT   มูลค่าการซื้อขาย    911.08 ล้านบาท  ปิดที่  87.75 บาท  เพิ่มขึ้น  1.75 บาท
KBANK  มูลค่าการซื้อขาย    894.04 ล้านบาท  ปิดที่  75.50 บาท  เพิ่มขึ้น  0.25 บาท